Gareth Barry

**Gareth Barry** (Hastings, 23 ta' Frar 1981) huwa eks-plejer tal-futbol Ingliż li kien jilgħab bħala midfilder.

## Karriera
### Aston Villa

Barry ingħaqad ma' Aston Villa fl-1997 minn Brighton & Hove Albion, f'akkwist doppju flimkien ma' Michael Standing. Madanakollu, it-trasferiment ħoloq tensjoni bejn iż-żewġ klabbs hekk kif il-bord ta' Brighton talab għal kumpens ta' £2.5 miljun, iżda t-tribunal tal-Football Association iddeċieda li s-somma tkun ta' £2.4 miljun ġaladarba Barry u Standing jilgħabu mat-tim nazzjonali. Hu lagħab l-ewwel logħba tiegħu għal Villa fit-2 ta' Mejju 1998 kontra Sheffield Wednesday. Għall-bidu beda jilgħab bħala difensur, fuq in-naħa xellugija tat-triju difensiv li kien jinkludi lil Gareth Southgate u Ugo Ehiogu. Minn dak iż-żmien Barry beda jsawwar kwalitajiet versatili, fejn minn difensur ċentrali, qaleb għal difensur xellugi, imbagħad għal midfilder xellugi u finalment stabbilixxa ruħu bħala midfilder ċentrali.

Sa April tal-2008, Barry, li kien qed joqrob l-400 dehra għal Aston Villa, kien l-iktar plejer li qatt serva lit-tim fl-istorja. Matul il-partita mill-kampjonat kontra Bolton Wanderers tat-28 ta' Ottubru 2007, Barry sar l-iżgħar plejer li qatt deher fi 300 logħba tal-Premier League (ta' 26 sena u 247 ġurnata), fejn ħa post Frank Lampard.

F'Mejju tal-2008, Liverpool għamlu serje ta' offerti sabiex jixtru lil Barry, kollha kemm huma jiġu rifjutati minn Aston Villa. Barry pubblikament ikkritika lill-kowċ Martin O'Neill, fejn akkużah li ma kien qiegħed jagħmel xejn sabiex jipperswadieh jibqa' mal-klabb, u tenn għal darb'oħra x-xewqa tiegħu li jingħaqad ma' Liverpool. O'Neill ċaħad din l-istqarrija u Barry ġie uffiċjalment dixxiplinat mill-klabb talli xorta waħda ta intervista minkejja li ma kienx awtorizzat. Offerta oħra ta' £15-il miljun ġiet ukoll rifjutata hekk kif kienet mistħoqqa minn Villa bħala 'l bogħod mit-£18-il miljun li jixtiequ.

Barry baqa' plejer ta' Aston Villa u beda l-partita valida għat-Tazza UEFA kontra FH Hafnarfjordur, fejn skorja fir-rebħa ta' 4–1. Nhar it-18 ta' Settembru 2008, Barry għamel l-400 preżenza bil-flokk ta' Villa fil-partita barra minn darhom kontra Litex Lovech fit-Tazza UEFA. Hu skorja penalty hekk kif Villa ħarġu rebbieħa 3–1. Wara li weġġa' d-difensur veteran Martin Laursen, Barry reġa' ingħata l-faxxa ta' kaptan f'Jannar tal-2009. Fil-karriera tiegħu ma' Aston Villa, Gareth Barry għamel 441 dehra fejn skorja 52 gowl.

### Manchester City

Nhar it-2 ta' Ġunju 2009, Barry iffirma kuntratt ta' ħames snin ma' Manchester City għal somma ta' £12-il miljun. Hu ddebutta għal City fl-ewwel logħba tal-istaġun kontra Blackburn Rovers f'Ewood Park, fejn lagħab id-90 minuta fir-rebħa ta' 2–0. Barry skorja l-ewwel gowl tiegħu għal City fil-logħba mill-Premier league kontra Manchester United fl-20 ta' Settembru 2009 fejn ġab l-iskor indaqs għal 1–1, minkejja li City tilfu l-logħba 4–3.

Fl-istaġun 2010–11 hu għen lil City jirbħu l-FA Cup, l-ewwel unur tal-klabb wara 35 sena, filwaqt li l-istaġun ta' wara lagħab 34 logħba tal-kampjonat hekk kif Manchester City rebħu l-kampjonat, l-ewwel wieħed f'44 sena.

## Internazzjonali

Wara li lagħab 27 partita mat-tim nazzjonali Ingliż ta' taħt il-21 sena, Kevin Keegan sejjaħlu għat-tim nazzjonali tal-kbar. Hu ddebutta f'logħba ta' ħbiberija kontra l-Ukrajna, fil-31 ta' Mejju 2000. L-ewwel logħba mal-ewwel ħdax kienet kontra Franza tat-2 ta' Settembru 2000. L-ewwel gowl bil-flokk Ingliż wasal kontra t-Trinidad u Tobago, logħba ta' ħbiberija tal-1 ta' Ġunju 2008. Taħt il-gwida l-ġdida ta' Fabio Capello, Barry sar figura regolari tat-tim Ingliż fejn kien jiġi skjerat fil-pożizzjoni ta' midfilder quddiem id-difiża. Nhar it-12 ta' Novembru 2011, Barry lagħab il-50 logħba tiegħu għall-Ingilterra fir-rebħa ta' 1–0 fuq Spanja wara li daħal bħala sostitut.

## Statistika
### Klabb

:*Aġġornati sad-19 ta' Mejju 2013*

### Gowls internazzjonali

## Unuri
### Klabb

;Aston Villa
* Tazza Intertoto: 2001

;Manchester City
* Premier League: 2011–12
* FA Cup: 2010–11

### Individwali

* Plejer tal-Istaġun ta' Aston Villa: 2006–07

## Referenzi

## Ħoloq esterni

* 
*